दक्षिण अफ्रीका से आए 12 चीते; अब कुल 20 हुए, इनमें 10 नर व 10 मादा
अफ्रीका से लाए जा रहे 12 चीतों के स्वागत के लिए कूनो पूरी तरह से तैयार है।
दक्षिण अफ्रीका से लाए गए 12 चीते शनिवार को मध्यप्रदेश के कूनो नेशनल पार्क पहुंच गए। मुख्यमंत्री शिवराज सिंह चौहान, केंद्रीय मंत्री भूपेंद्र सिंह यादव व नरेंद्र सिंह तोमर की मौजूदगी में इन चीतों को बाड़े में रिलीज किया गया। जैसे ही चीते बाड़े में पहुंचे तेजी से भागने लगे। थोड़ी दूर जाने के बाद कुछ पल के लिए रुके, फिर रेस भरने लगे। बाड़े से अनजान चीते इधर-उधर देखते नजर आए।
कूनो आए इन 12 चीतों में 7 नर और 5 मादा हैं। कूनो में अब चीतों की कुल संख्या 20 हो गई है। इनमें 10 नर और 10 मादा हैं। इससे पहले पिछले साल सितंबर में 8 चीते नामीबिया से लाए गए थे। इनमें 5 मादा व 3 नर थे। चीतों को लेकर दक्षिण अफ्रीका से निकला विशेष विमान शनिवार सुबह ग्वालियर एयरबेस पहुंचा। यहां से इन्हें सेना के 4 हेलिकॉप्टर के जरिए कूनो नेशनल पार्क पहुंचाया गया।
चीतों को रिलीज करने के बाद मुख्यमंत्री शिवराज सिंह चौहान ने कहा कि कूनो में पर्यटकों की सुविधा के लिए हम इन्फ्रास्ट्रक्चर विकसित कर रहे हैं। यहां रहने सहित तमाम व्यवस्था जुटा रहे हैं, जैसे ही हमें अनुमति मिलेगी, तभी आगे की कार्रवाई होगी। सरकार ने चीता प्रोजेक्ट बनाया है। हम उसके तहत सभी व्यवस्थाएं बना रहे हैं।
12 चीतों के लिए 10 क्वारैंटाइन बाड़े
क्वारैंटाइन बाड़े में 12 चीतों को रखने के लिए 10 क्वारैंटाइन बाड़े तैयार किए गए हैं। इनमें 8 नए और 2 पुराने हैं। इसके अलावा, दो आइसोलेशन वार्ड भी तैयार किए गए हैं। सभी क्वारैंटाइन बोमा (बाड़े) में छाया के लिए शेड बनाए गए हैं। चीतों के लिए पानी की व्यवस्था भी की गई है। हेलिकॉप्टर से उतारने के बाद सभी 12 चीतों को उन्हें क्वारैंटाइन बोमा में लाया गया। हेलीपैड से क्वारैंटाइन बोमा की दूरी लगभग एक किमी है।
स्वसहायता समूह की महिलाओं से मिले सीएम
श्योपुर में चीतों को बाड़े में छोड़ने के बाद सीएम ने स्वसहायता समूह की महिलाओं से मुलाकात की। यहां महिलाओं ने सीएम को रक्षा सूत्र बांधा और लाड़ली बहना योजना लागू करने के लिए धन्यवाद दिया। इस बारे में बताते हुए सीएम ने ट्वीटर पर लिखा-
यह डोर है विकास की..., यह डोर है विश्वास की..., यह डोर है प्रेम और आस की... लाडली बहना योजना को लेकर बहनें जिस आत्मीयता, प्रेम, स्नेह और उल्लास के साथ अपनी भावनाओं का प्रकटीकरण कर रहीं हैं, उससे मन अत्यंत गदगद और भावविभोर हो रहा है।
शिवराज ने PM मोदी को दिया धन्यवाद
इससे पहले शनिवार को चीते आने से पहले मुख्यमंत्री शिवराज सिंह चौहान ने कहा था- कूनो नेशनल पार्क में आज चीतों की संख्या बढ़ने वाली है। मैं प्रधानमंत्री मोदी को तहे दिल से धन्यवाद देता हूं, यह उनका विजन है। कूनो में 12 चीतों का पुनर्वास किया जाएगा और इनकी संख्या बढ़कर 20 हो जाएगी। पहले आए चीते पूरी तरह स्वस्थ हैं। चीतों का पुनर्वास पर्यटन और रोजगार की दृष्टि से महत्वपूर्ण है।
वन मंत्री बोले- 450 से ज्यादा चीता मित्र तैयार किए
केंद्रीय वन मंत्री भूपेंद्र सिंह ने कहा कि चीता प्रोजेक्ट का दूसरा भाग आज से शुरू किया है। इससे पहले 17 सितंबर को प्रधानमंत्री नरेंद्र मोदी ने यहां चीतों को छोड़ा था, उन चीतों का क्वारैंटाइन टाइम पूरा हो चुका है। उन्हें जितने समय बड़े बाड़े में रहना था वह समय भी पूरा हो रहा है। हमारे वन विभाग के समस्त अफसर और नामीबिया की टीम के देखरेख में पहले भाग का टाइम पूरा हो गया है। यह काफी संतोषजनक रहा। इसके बाद आज मुख्यमंत्री व अन्य मंत्रियों की उपस्थिति में इन चीतों को छोड़ा गया है।
हमने नामीबिया से आए चीतों को भी देखा उन्होंने कूनो को पूरी तरह से एक्सेप्ट कर लिया है। उनका व्यवहार सामान्य है। मध्य प्रदेश सरकार के वन विभाग ने यहां 450 से ज्यादा चीता मित्र तैयार किए हैं। ग्रामीण और वनवासी लोगों को चीता मित्र बनाकर उन्हें जागरूक किया है। कई लोगों ने कुल्हाड़ी छोड़ने का संकल्प भी लिया है। कूनो में चीतों के लिए बेहतर व्यवस्थाएं हैं।
25 साल के लिए चीता परियोजना का प्लान बनाएंगे
केंद्रीय वन मंत्री ने कहा कि चीता परियोजना के लिए मैं मुख्यमंत्री जी से कहूंगा कि वे और नरेंद्र सिंह तोमर जी भोपाल में एक बैठक बुलाएं और आगे 25 साल के लिए चीता परियोजना का प्लान तैयार करें। आजादी के अमृत महोत्सव में आया चीता आजादी के अमृत काल में विशेष उपलब्धि के तौर पर देखा जाएगा।
सभी चीते स्वस्थ : तोमर
केंद्रीय मंत्री नरेंद्र सिंह तोमर ने कहा कि अत्यंत प्रसन्नता का विषय है कि कूनो सेंचुरी के प्रारंभ होने की समीक्षा लंबे समय से थी। 17 सितंबर को प्रधानमंत्री नरेंद्र मोदी जी ने 8 चीतों को बाड़े में रिलीज किया, सभी चीते स्वस्थ हैं और ठीक से कूनो में विचरण कर रहे हैं।
सेना के 4 हेलीकॉप्टरों द्वारा लाए गए 12 चीते
दक्षिण अफ्रीका से लाए गए 12 चीतों को सेना के 4 हेलिकॉप्टर द्वारा कूनो लाया गया। हेलिकॉप्टर करीब पौने 12 बजे कूनो पहुंचे। इसके बाद मौके पर मौजूद वन कर्मी और चीता एक्सपर्ट व डॉक्टरों ने उनके हालात देखे। मोटे तौर पर उनका स्वास्थ्य परीक्षण किया, फिर बॉक्स में मौजूद चीतों को गाड़ियों के द्वारा सवा 12 बजे के करीब बाड़ों तक पहुंचाया गया।
द.अफ्रीका से एयर फोर्स का विमान लाया ग्वालियर
दक्षिण अफ्रीका से इन 12 चीतों को लेने के लिए एयर फोर्स का विशेष विमान वहां गया था। शुक्रवार 17 फरवरी की शाम वो इन्हें लेकर वहां के ओआर टैम्बो एयरपोर्ट से रवाना हुआ और 18 फरवरी शनिवार की सुबह 10 बजे ग्वालियर एयरपोर्ट बेस पहुंचा। ये चीते एक महीने क्वारैंटाइन बाड़ों में रहेंगे, क्योंकि ये 7 महीने से अफ्रीका में क्वारैंटाइन थे।
एक हेलिकॉप्टर में खराबी आई, वो वहीं रूका
चीतों को छोड़ने आए चार में से एक हेलिकॉप्टर में खराबी आ गई, जिसके बाद यहां से बाकी तीन हेलिकॉप्टर तो वापस ग्वालियर के लिए उड़ गए। लेकिन एक यहीं रह गया। वायुसेना के जवान हेलिकॉप्टर में आई खराबी की जांच कर रहे हैं।
ये भी पढ़ें-
कूनो के बफर जोन बागचा से ग्राउंड रिपोर्ट
नए चीतों के आने के बाद पहले से मौजूद 8 चीतों को बड़े बाड़े से घने जंगल में छोड़ दिया जाएगा। इससे बागचा गांव में रहने वालों पर खतरा बढ़ जाएगा। दैनिक भास्कर की टीम कूनो के बफर जोन में आने वाले बागचा गांव पहुंची। पढ़िए पूरी ग्राउंड रिपोर्ट...
कूनो में दो चीतों को बड़े बाड़े में छोड़ा, VIDEO
मध्यप्रदेश के कूनो नेशनल पार्क में 8 में से 2 चीतों को बड़े बाड़े में छोड़ा गया। इन्हें नामीबिया से लाया गया था। PM मोदी ने अपने जन्मदिन 17 सितंबर को इन्हें कूनो पार्क में छोड़ा था। चीते 50 दिन से क्वारेंटाइन एरिया में थे। 6 चीते अभी भी क्वारेंटाइन एरिया में ही हैं। इन्हें बाद में छोड़ा जाएगा। यहां पढ़ें पूरी खबर
50 साल पहले लिखी गई चीते लाने की स्क्रिप्ट
मध्यप्रदेश के कूनो पालपुर सेंक्चुरी में 17 सितंबर को नामीबिया से 8 चीते लाए जाएंगे। इस मेगा इवेंट पर देश-दुनिया की नजर है, क्योंकि यह चीतों की इस तरह की पहली शिफ्टिंग है। भले ही सुप्रीम कोर्ट के आदेश के बाद भारत में 70 साल बाद चीते दिखेंगे, लेकिन इस प्रोजेक्ट के पीछे मप्र कैडर के 1961 बैच के आईएएस अफसर एमके रंजीत सिंह की 50 साल की मेहनत है। यहां पढ़ें पूरी खबर
चीतों को कुत्तों की तरह रखा इसलिए खत्म हुए
मध्यप्रदेश के कूनो पालपुर नेशनल पार्क में 8 चीते पहुंच चुके हैं। इसी के साथ कूनो देशभर में चर्चा में आ गया। ऐसे में सवाल यह है कि चीतों के लिए कूनो काे ही क्यों चुना गया? आखिर चीतों को लाने की जरूरत क्यों पड़ी? आइए इन सवालों का जवाब सिलसिलेवार जानते हैं... 
16 तस्वीरों में देखिए चीतों की इंडिया में एंट्री
70 साल बाद देश फिर चीतों से आबाद हो गया। प्रधानमंत्री नरेंद्र मोदी ने शनिवार सुबह अपने जन्मदिन पर श्योपुर जिले के कूनो नेशनल पार्क में अफ्रीका के नामीबिया से लाए गए 8 में से 2 चीतों को विशेष बाड़े में छोड़ा। इनमें 5 मादा और 3 नर हैं। नर चीतों की उम्र साढ़े 5 साल है। मादा चीतों में दो 5-5 साल तो बाकी 2 साल, ढाई साल और 4 साल की हैं। यहां पढ़ें पूरी खबर